Кудымкар район

**Куды́мкар райо́н** () —  Перем ладорись Коми кытшын. Куйлӧ Иньва ю , да Иньваӧ усян Кува да Велва юэз пӧлӧн. 

Лӧсьӧтӧм февраль 27' лунӧ 1924' годӧ. Медодз вӧлі Кама катыт кытшын, а февраль 26' лунӧ 1925' воын, Коми кытш аркмикӧ, лоис сы торӧн. 

Ыждаыс 4733 км2.  лунвылӧ районыс нюжалӧ 105 км ылына, рытвывсянь асыввылӧ волокыс 110 км ылына. Межаасьӧ ойвылын Кӧсладор да Юрла районнэзкӧт, рытвылын – Зюзьдін (Афанасьева) районкӧт, лунвылын – Сива да Карагай районнэзкӧт, асыввылын – Юсьва да Совдор районнэзкӧт.

Районын лыддисьӧ 279 олан ин, ны коласын 11 посад, 9 посёлок да 259 грезд (деревня). Олӧны 27,9 сюрс морт. Кудымкар районын медуна коми отир. Йӧзыслӧн топыта – 7,1 морт/км2-ын. 

Веськӧтлан  – Кудымкар. 

Районын юралісьыс – Климов Валерий Анатольевич (2010 восянь).

## География
Му вевдӧр сьӧрті – волькыткодь мысаин, рытвылын лэбӧны лажмытик Кымайыв мыссэз, а ой-рытвылын – Кондӧс мыссэз. Климатыс небыта континентвывся, кӧдзыттэз оз овлӧ 102 лунӧн. Шӧрӧт  январ коста -15,7°С, юль коста +17,6°С. Медвылӧ шонтӧгыс кайлӧма кӧркӧ +37°С-ӧдз, медкӧдзыт вӧлӧма -48°С.  усьӧ год сьӧрна 518 мм мымда. 

Район му кузя котӧртӧны Иньва да сылӧн вожжез. Ны коласын медкузьӧсь – Кува, Юсьва да Велва.

 унажыксӧ  да сёйвевья, мукӧдлаын ежаа-шома, юэз пӧлӧн – видзвыв ежаа. Быдӧс муэз буракодь шогмӧтанаӧсь, но нійӧ колӧ пыр вынсьӧтны.

Быдмассэз нія жӧ, кыдз и быдлаӧт лунвыв тайга ойладорын. Дӧс муись вӧрсялӧма 67%, медуна быдмӧ кӧз (48%) да кыдз (39%). Панталан татісь и пожум, пипу, ньывпу, нинпу; ыджыт пуэз увтын быдмӧны поснит кора тэлляэз. Унакодь видззез, мукӧдлаын нюррез.

Вӧррезын олӧны вӧрмӧс, ош, кӧин, руч, вӧркань, тулан, ур. Кай-пӧткаись пантасьлӧны дозмӧр, сьӧла, тар, кыр, ыбшар, пытьканкай, герскан. Юэзын уялӧны пескан, тыпыв, сирчери, ёкыш, ёді.

Вӧр-ваись аскоддя ладорӧн лыддиссьӧ Ӧстап нюр; куимлаын дорйӧны и быдмасэз (шуам, Иньва йылын Буждӧм кӧзъяинас). Ыджыт интерес видзӧны Крӧт урочищё, Кува дорись пожума яг да пруд, а сідзжӧ Ошыбись дорйӧмин.

Лунвывсянь ойвылӧ район му кузя мунӧ асфальта автотуй, кӧда кыссьӧ сэсся Гайналаньӧ. Район пасьта этія ыджыт туйсяняс ӧтмӧдӧрӧ вожасьӧны учӧтжык туйез: асфальтаöсь, гравийись да муись. 

## Янсалӧм
Кудымкар районын 6 посадму:

## История

## Веськöтлан

## Отир

## Кӧзяйство
Кудымкар районын важынсянь зорамӧ быдкодь чужӧма экономика.

**Му-видз уджалӧм** аркмӧтӧ район кӧзяйстволӧ под. Иньдӧтӧм ас товаррезлӧн да керӧм уджжез и кысйӧттэзлӧн (услугаэзлӧн) ыждаыс лоӧ 158,503 млн. шайт нето 53 % ӧтласа ыжда сьӧрті.

Му-видз районас уджалӧны 9 уджкеранінын, крессяна-фермеррезлӧн 24 кӧзяйствоын да 9,9 сюрс мымда асторья гортгӧгӧрся кӧзяйствоын.

Му-видз уджалӧм сьӧрті медыджыт кооперативвез:

2008 годӧ му-видз уджалӧм сьӧрті уджкераніннэзын кӧдзан ыб вӧлі 19237 га, м. ш. 2007 воын мымда. Быдсӧн район пасьта изӧма 14733 т сю, шогмӧтан етшыс - 16,4 ц/га. Медуна сю изӧма СПК «Рочму» - 7672 т нето 52% район пасьта быдӧс изӧмсис, шогмӧтан етшыс сылӧн 24,8 ц/га.

01.01.2009 кежӧ сюра гырись подаыс вӧлӧма 5636 юр, м.ш. 256 юрӧн етшажык 2007' воынся. 2008' год сьӧрна районас босьтӧма йӧв 7926 т, этӧ лоӧ 2007' во сьӧрті 94%. Быд мӧссянь высьтӧма шӧркодя район пасьта 3560 кг етш. Яйсӧ вузалӧмась район пасьта 660 т.

**Берся керӧтан** комплекс районас тэчӧма сёян керӧмись да вӧр заптӧмись. Берся керӧтӧмын лэдзан индексыс 2008 годӧ лоис 114,5 % (2007' г. - 120,8%). 

Вӧр лэдзан комплексын уджалӧны кӧзяйство видзан 106 субъект. Иньдӧтӧм ас товарыс сьӧрті нылӧн пай лоӧ 18% ӧтласа ыждаись. Заптӧма 170,4 тыс. м3 вӧр, этія лыдсис 44,0 тыс. м3 заптісӧ кӧртмаліссез. Медколан продукция вузалӧма сымдаӧн: гӧгрӧса вӧр – 85,98 тыс. м3, пилитӧм материаллэз – 7,465 тыс. м3, олан керкуэз – 1190 кв. м.

Ыджыт пай босьтӧ и ОАО «Кудымкарись яйкомбинат» - 15% ӧтласа ыждаись.

Районын эм 322 уджбергӧтісь и 86 учӧт уджкеранін. Учӧт уджкераніннэс 1 сюрс олісьыс вылӧ лоӧны 16-а. Быдсӧн сія секторын уджалӧ 1,3 сюрс морт.

2008 годӧ отир олан понда керкуэсӧ вептӧмась 2436,8 кв. метра ыжда. 

Эм 220 мымда **вузасянін**. Товар бергӧтӧмын медыджыт пай шедӧ вузасян кооперациялӧ – 51%.

**Туйез**. Быдӧнлӧ ветлана авто туйезлӧн кузяыс район веськӧтлан увтын 837,8 км. Сэсся эшӧ олан пункттэз пытшкӧт мунан туйез лоӧны быдсӧн кузянас 1087 км. Район му вылӧт мунӧ федерациялӧн магистраль Нытва - Кудымкар, кӧда лоас орӧтокӧн Ойвывся транспорт кориодорлӧн (ойвывся маршрут Перем-Сыктывкар-Котлас-Питер). 

Кӧрттуйез абуӧсь. Медматын кӧрттуй поз, Менделеёв, куйлӧ район шӧринсянь 100 км ылынаын.

Районас эм **йитчаныслӧн** (связьлӧн) быдӧс ӧння виддэз. 

**Сьӧм бергӧтан инфраструктура** районын буркодь: татӧн эмӧсь филиаллэз да баитчаніннэз кык федеральнӧй да регионісь банккезлӧн.

Районын уджалӧны кык страхуйтан компания.

Годвывся **бюджет** Кудымкар районыслӧн 700 млн. шайтся унажык. 

**Шӧрӧт удждон** районас петӧ 6583,1 шайт.

## Культура дмд.
Районын эм 46 **бурдӧтчанін**: 4 больнича, 36 ФАП, 1 поликлиника, посад отирӧс веськӧтан 5 амбулатория. Быдсӧн бурдӧтан керкуэзын 2008 годӧ уджалісӧ 32 веськӧтісь, шӧрӧт медперсонал – 255 морт. 

Районын эм **отирӧс велӧтан** 27 керку (14 шӧрӧт школа, кыкьямыс нетыр шӧрӧт школа, вит пондӧтчан школа), эм челядь понда кык тодиль велӧтчанін (Челядь да томмез понда спорт школа, Челядь кужӧммез зорӧтан шӧрин), 35 челядь сад. Быдсӧн ныын велӧтчӧны нето быдтіссьӧны 3881 нывка и зонка (2931-а – школаэзын, 950-а – челядь саддэзын), уджалӧны 500 педагог.

**Культурасӧ** районын видзӧны: клуб кодь 40 керку, автоклуб, челядь понда кужӧттэз (искусствоэз) сьӧрті школа, 33 библиотека. 

Районісь отир понда петӧ асланыс **газета** - «Иньвенскӧй край».

## Олан иннэз
Омӧн район пасьта ӧні сулалӧны 275 олан ин. Статус сьӧрті ны коласын эмӧсь 11 посад, 9 посёлок да 255 грезд (деревня). Медыджыт посаддэз – Белоёв, Кува да Иньвайыв, медыджыт посёлоккез – Велва База, Берёзовка да Верх Буждӧм, медыджыт грезддэз – Степановчи, Таров да Кекур).

* Посаддэз:

* Посёлоккез:

* Грезддэз (деревняэз):

## Видзӧт сідзжӧ
* Перем ладорись Коми кытш
* Иньвенса
* Кудымкар

## Ыстісяннэз
* Кудымкар районісь веськӧтланлӧн сайт
* Коми кытшлӧн сайт

## Ӧшмӧссэз
* География Коми-Пермяцкого автономного округа. Пермь, 1992. ISBN 5-7625-0162-0.
* Коми-Пермяцкий автономный округ на рубеже веков. Кудымкар, 2000. ISBN 5-87901-051-1